ဘုံတိုရွာ အစုလိုက်အပြုံလိုက် သတ်ဖြတ်မှု

ဘုံတိုရွာ အစုအပြုံလိုက် သတ်ဖြတ်ခံရမှု တနည်း ချောင်းဦးဆီမီးသပိတ် ဗုံးကြဲခံရမှု သည် စစ်ကိုင်းတိုင်းဒေသကြီး၊ချောင်းဦးမြို့နယ်၊ညောင်ပင်သာ (ကိုင်းဆယ်)ကျေးရွာအုပ်စု၊ဘုံတိုရွာ  တွင် ၂၀၂၅ ခုနှစ် အောက်တိုဘာ ၆ ရက်၊သီတင်းကျွတ်လပြည့်ည ၈နာရီ ၃၀မိနစ်ခန့် တွင်  တပ်မတော် (လေ) မှ အရပ်သားများအား အစုအပြုံလိုက် သတ်ဖြတ်ခဲ့သည့် ဖြစ်ရပ် ဖြစ်သည်။ဤဖြစ်စဥ်သည်  ၂၀၂၁ စစ်အာဏာသိမ်းပြီးနောက်ပိုင်း  အစုအလိုက်အပြုံလိုက် အသက်ဆုံးခဲ့ကြရသည့် ဖြစ်စဥ်တစ်ခုလည်း ဖြစ်ခဲ့သည်။

 ဖြစ်စဥ်ဖြစ်ပွားခြင်း 
၂၀၂၅ ခုနှစ်၊အောက်တိုဘာ ၆ ရက်၊ည ၈နာရီ ၃၀ မိနစ်ခန့်အချိန်တွင်  ဘုံတိုရွာ စာသင်ကျောင်းရှေ့၌ သီတင်း ကျွတ်ဆီမီးသပိတ်ပြုလုပ်နေသည့် သပိတ်အင်အားစုများ၊ လက်နက်ကိုင်တပ်ဖွဲ့ဝင်များအပြင်၊ ကျေးရွာဒေသခံပြည်သူ ၁၀၀ဦးခန့်ကို  အနောက်မြောက်တိုင်းစစ်ဌာနချုပ်(နမခ) မှ တက်လာသည့် ပါရာမော်တာ (လေထီးတပ် စက်ယာဥ်)က ၁၂၀ မမ ဗုံးသီးနှစ်လုံးဖြင့်  ကြဲချတိုက်ခိုက်ခဲ့ခြင်းဖြစ်သည်။

မျက်မြင်သက်သေတစ်ဦးဖြစ်သူ  ချောင်းဦးပြည်သူ့ကာကွယ်ရေးအဖွဲ့ (ပကဖ) တာဝန်ရှိသူတစ်ဦးက သီတင်း ကျွတ်ဆီမီးသပိတ်လှုပ်ရှားမှုပြီးခါနီး သပိတ်တရားဟောနေချိန်၌ စက်တပ်လေထီးက ဗုံးကြဲချခဲ့သည်ဟု ဘီဘီစီသတင်းဌာန အား ဖြေကြားသည်။

ထိုဆီမီးပူဇော်ပွဲသည် ဘုံတိုရွာအပါအဝင်အနီးအနားရှိ ကျေးရွာ ၆ ရွာမှ ပြည်သူများလည်း လာရောက် စုပေါင်းပြုလုပ်ကြသည့်အတွက် မီးရောင်များဖြင့်အထင်းသား စည်းကားနေချိန်တွင် ဗုံးသီးကြဲချတိုက်ခိုက်ခံရခြင်းဖြစ်သည်။

ဖြစ်စဉ်ကြောင့် မုံရွာ-အမြင့်လမ်းသပိတ်ဦးဆောင်ကော်မတီဝင် များဖြစ်ကြသည့် ကိုချမ်းငြိမ်းအောင်၊ ကိုညီညီဇော်၊ ကိုကံမြင့် နှင့် ကိုဇော်လင်းနိုင် တို့ အပါအဝင် အရပ်သား ၂၀ထက်မနည်း သေဆုံးခဲ့ပြီး၊ဒဏ်ရာရသူသည် ၅၇ ဦးကျော်ရှိခဲ့သည်။

ပါရာမော်တာ (လေထီးတပ် စက်ယာဥ်)သည် ည ၁၁ နာရီတွင် ထိုနေရာကိုပင်  ထပ်မံလာရောက်ပြီး ဗုံးသီး ၂ လုံးကြဲချပြန်ရာ၊ ဒေသခံပြည်သူများ ထိခိုက်မှုမရှိခဲ့သော်လည်း လူနေအိမ်တစ်ချို့မှာမူ ပျက်စီးသွားခဲ့ရသည်။ 

 ကိုးကား 

ကဏ္ဍ:စစ်ကိုင်းတိုင်းဒေသကြီး
ကဏ္ဍ:မြန်မာနိုင်ငံရှိ လူသတ်ပွဲများ စာရင်း
ကဏ္ဍ:မြန်မာ့ပြည်တွင်းစစ် (၂၀၂၁-လက်ရှိ)